# ΔΙΑΜΑΡΤΥΡΙΑ ΕΠΙΤΡΟΠΗΣ ΓΟΝΕΩΝ ΤΩΝ ΠΑΙΔΙΩΝ ΤΟΥ ΔΗΜΟΤΙΚΟΥ ΩΔΕΙΟΥ ΠΑΡΟΥ.

Από:

Υπό σύσταση σώμα «Γονέων Δημοτικού Ωδείου Πάρου»

Προς:

ΚΔΕΠΑΠ

Δήμο Πάρου

με κοινοποίηση στα ΜΜΕ και κοινωνικά μέσα δικτύωσης

Πάρος, 26 Σεπτεμβρίου 2022

Αξιότιμες κυρίες και κύριοι,

Ως γονείς παιδιών που φοιτούν στο Δημοτικό Ωδείο Πάρου ενδιαφερόμαστε για την εύρυθμη λειτουργία του. Το Ωδείο για 30 και πλέον χρόνια (Σχολή Μουσικής πριν το 2015) έχει αποτελέσει έναν σταθερό πόλο δημιουργίας και επαφής της τοπικής κοινωνίας με τον πολιτισμό, με διόλου ευκαταφρόνητο έργο. Αναφέρουμε επιγραμματικά:

* 7 πτυχία αρμονίας
* 2 πτυχία αντίστιξης
* 1 πτυχίο φούγκας
* 2 εισαχθέντες στο Μουσικό Πανεπιστήμιο
* 1 δίπλωμα κιθάρας. Ο συγκεκριμένος διπλωματούχος έλαβε (ι) 1ο βραβείο, (ιι) 2ο βραβείο και (ιιι) έπαινο σε διεθνείς διαγωνισμούς.
* Με προετοιμασία μόνο από το Δημοτικό Ωδείο, σπουδαστής πέτυχε είσοδο σε μουσικό πανεπιστήμιο της Ολλανδίας και πήρε πτυχίο MASTER.
* Η χορωδία του Ωδείου έχει αποσπάσει διάφορα βραβεία.
* Σε συνεργασία με τη μητρόπολη Βηρυτού έχει απονείμει 1 πτυχίο και 10 διπλώματα βυζαντινής μουσικής.
* Διοργάνωση 2 διεθνών φεστιβάλ κιθάρας, με τη συνδρομή διεθνούς φήμης κιθαριστών. Στο ένα από τα φεστιβάλ συμμετείχε και η Κινέζα διεθνούς φήμης κιθαρίστα Xuefei Yang. Η συμμετοχή της αποτελεί τεράστια επιτυχία δεδομένου πως η συγκεκριμένη κιθαρίστας, στην Ελλάδα έχει εμφανιστεί μόνο στο Μέγαρο Μουσικής και στο ΕΠΑΛ Πάρου!

Τα τελευταία χρόνια έχουμε παρατηρήσει διάφορα προβλήματα στη λειτουργία του Ωδείου και ανησυχούμε καθώς φαίνεται πως οδεύει προς απαξίωση. Η παρούσα συλλογική μας πράξη αποτελεί μια προσπάθεια να επισημανθούν τα προβλήματα καθώς και να δείξει πως εμείς, ως γονείς των μαθητών του, είμαστε παρόντες και διαθέσιμοι να βοηθήσουμε να επιλυθούν για να μπορέσει να επιτελέσει απρόσκοπτα το έργο του.

Απαριθμούμε παρακάτω προβλήματα τα οποία χρήζουν άμεσης αντιμετώπισης:

### 1. Ανάγκη για άμεση πρόσληψη δασκάλων μουσικών οργάνων.

Η ετήσια λειτουργία του Ωδείου ξεκινά με την αρχή του σχολικού έτους το Σεπτέμβρη. Υπάρχει μια διαδικασία που πρέπει να ακολουθηθεί για την πρόσληψη δασκάλων μουσικής στην αρχή κάθε σχολικού έτους (για όσους είναι συμβασιούχοι) η οποία, ευλόγως, έχει μια διάρκεια. Η φετινή σχετική προκήρυξη είχε προβλέψει ως χρόνο ανταπόκρισης ενδιαφερομένων 13 ημέρες, και στο χρόνο αυτό πρέπει να προστεθεί και ο χρόνος των αντίστοιχων συνεντεύξεων/κρίσεων και η υπογραφή των συμβάσεων. Με αυτά τα δεδομένα, δε νοείται η προκήρυξη για την πρόσληψη των δασκάλων να γίνεται στις 28 Αυγούστου καθώς νομοτελειακά δεν πρόκειται το Ωδείο να είναι έτοιμο να ξεκινήσει τη σχολική χρονιά πλήρες των λειτουργιών του. Τώρα που συντάσσεται η παρούσα επιστολή, έχουμε 26 Σεπτεμβρίου, και έχει ξεκινήσει μόνο με μαθήματα κιθάρας!

Προκαλεί επίσης αγανάκτηση η συστηματική καθυστέρηση για την πρόσληψη των καθηγητών κατά τα τελευταία τρία χρόνια, με αποτέλεσμα να μην τηρείται η ισχύουσα νομοθεσία του Υπουργείου Πολιτισμού και ο Εσωτερικός Κανονισμός Λειτουργίας του Ωδείου μας, σύμφωνα με τις οποίες η φοίτηση είναι 10μηνη (11 Σεπτεμβρίου- 30 Ιουνίου). Οι καθυστερήσεις στην αρχή των μαθημάτων οδηγούν στην αποδυνάμωση των μαθητών καθώς και σε επιπλέον στρες αφού υπάρχει λιγότερος χρόνος για την κάλυψη της ύλης.

Τα αιτήματά μας για την επίλυση αυτού το προβλήματος είναι διττά: αφενός, όσον αφορά την φετινή χρονιά, ζητάμε την τάχιστη κινητοποίηση ώστε να μη χαθεί άλλος πολύτιμος χρόνος και να μπορέσουν τα παιδιά μας να ξεκινήσουν τα μαθήματά τους το ταχύτερο δυνατό• αφετέρου, ζητάμε τον σε ετήσια βάση ορθολογικό προγραμματισμό των σχετικών κινήσεων από πλευράς ΚΔΕΠΑΠ για την έγκαιρη ετοιμασία του Ωδείου για την λειτουργία του. Παραδείγματος χάρη, ας κινήσουμε τις διαδικασίες ένα ή ενάμιση μήνα νωρίτερα. Αν δούμε την φετινή περίπτωση, η συνεδρίαση της ΚΔΕΠΑΠ στην οποία εγκρίθηκε η πρόσληψη του αναγκαίου προσωπικού για το Δημοτικό Ωδείο έγινε στις 7 Ιουλίου και η προκήρυξη δημοσιεύθηκε 28 Αυγούστου!

Ως γονείς του Δημοτικού Ωδείου Πάρου, θέλουμε να κάνουμε μια ακόμη σημείωση σε αυτό το σημείο. Η διδασκαλία της μουσικής και κάποιου μουσικού οργάνου είναι μια μακρόχρονη διαδικασία και χτίζεται πάνω στη σχέση μαθητή-δασκάλου. Η συχνή αλλαγή των δασκάλων ταράσσει αυτή τη διαδικασία και δεδομένου πως κατά κύριο λόγο έχουμε να κάνουμε με παιδιά, οφείλουμε να προσφέρουμε ένα σταθερό διδακτικό περιβάλλον.

### 2. Καθαριότητα στο χώρο του Δημοτικού Ωδείου

Είναι απαράδεκτο να επιφορτίζεται την καθαριότητα του Ωδείου το διδακτικό προσωπικό. Γνωρίζουμε πως έχει υπάρξει επανειλημμένως σχετική ενημέρωση από το Ωδείο στην ΚΔΕΠΑΠ για το πρόβλημα της καθαριότητας, αλλά δεν έχει δοθεί κάποια λύση. Δεν υπάρχει σταθερό πρόγραμμα καθαριότητας και πολλές φορές αναγκάζονται να καθαρίζουν οι δάσκαλοι μουσικής!

Ζητάμε την άμεση λύση στο θέμα της καθαριότητας στο Δημοτικό Ωδείο για να προσφέρουμε ένα ασφαλές και κόσμιο περιβάλλον για τα παιδιά μας καθώς και ένα σωστό εργασιακό περιβάλλον για το εκπαιδευτικό προσωπικό.

### 3. Η αντίθεσή μας στην αντικατάσταση της καλλιτεχνικής διευθύντριας του Δημοτικού Ωδείου.

Η ίδρυση του Δημοτικού Ωδείου, ως αναβάθμιση της Σχολής Μουσικής, το 2015, έγινε κατόπιν εισήγησης της κας Σαβίνο, η οποία έως τότε ήταν η καλλιτεχνική διευθύντρια της Σχολής. Έκτοτε, το Δημοτικό Ωδείο είχε την τύχη να τελεί υπό την καλλιτεχνική της διεύθυνση. Η κα Σαβίνο έχει επιτελέσει το ρόλο της με συνέπεια και με απτά αποτελέσματα, καθώς η συντριπτική πλειοψηφία των επιτυχιών του Ωδείου που αναφέρονται στην εισαγωγή της παρούσας επιστολής έχουν επιτευχθεί υπό της διεύθυνσή της.

Πληροφορηθήκαμε πως στην τελευταία προκήρυξη της ΚΔΕΠΑΠ για την θέση καλλιτεχνικού διευθυντή, η κα Σαβίνο ισοβάθμησε με άλλη υποψήφια. Λαμβάνοντας υπ’ όψιν ότι εδώ και τρία χρόνια η σχετική προκήρυξη, εκτός των αξιοκρατικών κριτηρίων που αφορούν στις σπουδές και την εμπειρία στην συγκεκριμένη θέση, περιλαμβάνει και κοινωνικά κριτήρια και μάλιστα με αυξημένη μοριοδότηση, χωρίς προκατάληψη προς νέους υποψήφιους και μη γνωρίζοντας με ποια κριτήρια προήλθε η ισοβαθμία αυτή, ως γονείς των μαθητών του Ωδείου, σημειώνουμε πως θα πρέπει να είμαστε απολύτως σίγουροι πως θέλουμε να αντικαταστήσουμε κάποιον που αποδεδειγμένα έχει να δείξει σημαντικό θετικό έργο, βάζοντας τη θέση του κάποιον καινούριο στο Παριανό γίγνεσθαι.

Μέσω της δικής μας επαφής με το Ωδείο είμαστε μάρτυρες του έργου της κας Σαβίνο, της άρτιας συνεργασίας της με το διδακτικό προσωπικό, της έκδηλης αγάπης της προς την Πάρο και της θέλησής της να προσφέρει στον τόπο (ένα από τα πολλά παραδείγματα: έχει δουλέψει αφιλοκερδώς ως καλλιτεχνική διευθύντρια της σχολής μουσικής κατά τα σχολικά έτη 2012- 2013 και 2013-2014). Θέλουμε τέτοιους ανθρώπους στην Πάρο να στελεχώνουν τους οργανισμούς της. Αν μη τί άλλο, με την ελαφρά τη καρδία αντικατάστασή τους δείχνουμε αχαριστία.

Ζητούμε την παραμονή της κας Σαβίνο στη θέση της και αν υπάρχουν λόγοι που επιτάσσουν την αλλαγή της, να πληροφορηθούμε περί αυτών.

Πρωτοκολλούμε την παρούσα επιστολή διαμαρτυρίας στην ΚΔΕΠΑΠ καθώς και στο δημοτικό συμβούλιο Πάρου, προς κοινοποίηση στα μέλη του ΔΣ της ΚΔΕΠΑΠ και στους Δημοτικούς Συμβούλους αντίστοιχα, και ζητάμε να προβείτε άμεσα στις απαραίτητες ενέργειες καθώς κάθε καθυστέρηση έχει άμεση επίδραση στην ομαλή λειτουργία του Δημοτικού Ωδείου.

Μετά τιμής,

Υπό σύσταση σώμα «Γονέων Δημοτικού Ωδείου Πάρου»

Οι Υπογράφοντες:

Καλαντζής Νίκος

Γκίκα Ευδοξία

Παναγάκη Μαριλένα

Σαρρής Νίκος

Κασσιμάτη Μαρίνα

Τσιλιώρης Δημήτρης

Καψαμπέλη Παναγιώτα

Ραγκούσης Ιωάννης

Τσιλιγκίρη Στεργιανή

Θεοδωράκης Γεώργιος

Κοντοθεοδώρου Θεόδωρος,

Ιτσοδέλλη Γαρυφαλιά

Ευτυχία Λουκή

Γιώργος Τζιτζής

Ρούσσου Μαρία

Νίκος Περάκης

Βοσνάκη Κατερίνα

Παπαϊωάννου Δήμητρα

Σαμαλτάνης Ηλίας

Παντελαίου Σταυρούλα

Φραντζής Γιάννης

Σοφία Ηλία

Παντελαίος Παναγιώτης

Θαλασσινού Φανή

Σιλβέστρου Ιωάννα

Μπεζάυ Νικόλαος

Μαυρομμάτης Σπύρος

Σπανού Ευφροσυνη

Βασταρδής Ανδρέας

Λιανοπούλου Άννα

Πιερτζοβάνης Κωνσταντίνος

Κοσκινά Βασιλική

Παπαϊωάννου Δέσποινα

Ζαμπουνίδης Ιωάννης

Χάλαρης Νίκος

Byres Melanie

Πλάκου Ερμίρα

Πλάκου Βεντίμ

Παπαδόπουλος Βασίλης

Διακοσταυριανού Πάντιμη

Μηναδάκης Γιώργος

Τζανακοπούλου Φλώρα

Ισαακίδου Θένια

Βασιλάς Λευτέρης

Πιτσινέλης Γιάννης

Καρακεκέ Νίκη

Κανίρης Γιάννης

Λουζικιώτη Ηλέκτρα

Μαλατέστας Αντώνης

Μαλατέστα Πάττυ